Twee dood wat glo kitsbanke wou oopblaasArgieffoto Twee verdagtes is doodgeskiet en hul twee vermeende makkers in hegtenis geneem toe beamptes van die KwaZulu-Natalse polisie Saterdag in die vroeë oggendure op die toneel van ŉ rooftog in die Durbanse sakesentrum aangekom het. Kol. Thembeka Mbele, woordvoerder van die polisie, sê die polisie het inligting ontvang oor ŉ groep swaar gewapende mans in ŉ minibustaxi en ŉ sedanvoertuig wat in Smithstraat by ŉ sakeperseel inbreek met die doel om kitsbanke oop te blaas en by ander ondernemings in te breek. Polisiebeamptes van die nasionale intervensie-eenheid (NIU) het gereageer en die verdagtes genader. “’n Skietgeveg het tussen die verdagtes en die polisiebeamptes ontstaan en twee verdagtes is doodgeskiet,” sê Mbele. “Nog twee verdagtes is in hul wegkommotor in hegtenis geneem en daar is beslag gelê op ŉ geweer, ŉ pistool en inbraaktoerusting insluitend hamers en hoekslypers.” ŉ Onbekende aantal verdagtes kon daarin slaag om weg te kom en die polisie is tans op hul spoor. Mbele sê geen beamptes is tydens die skietgeveg beseer nie. “Die liggame van die twee oorledenes is deur die polisie se soek-en-reddingseenheid uit die gebou gebring.” Die ander twee verdagtes sal Maandag in die Durban-landdroshof verskyn.